BH กำไร 1Q58 สดใสสะท้อนราคาหุ้นแล้วแนะนำถือปรับราคาพื้นฐานขึ้นเป็น 161 บ.
BH กำไรไตรมาส1/58 สดใสโต 53% เทียบช่วงเดียวกันของปีก่อน ลุ้นกำไรปี 58 เติบโต 24% เป็น 3.4 พันล้านบาท หลังมีการปรับประมาณการปี 58-59 ในอัตราปีละ 5% แนะนำถือปรับราคาพื้นฐานขึ้นเป็น161.00 บาท
15 พ.ค. 2558

บล.ดีบีเอสฯ ระบุในบทวิเคราะห์วันนี้ (15 พ.ค.) ว่า บริษัท โรงพยาบาลบำรุงราษฎร์ จำกัด (มหาชน) หรือ BH กำไรไตรมาส 1/58 เติบโตถึง 53% เทียบช่วงเดียวกันของปีก่อนและ 42% เทียบไตรมาสก่อนหน้าเป็น 975 ล้านบาท ถือว่าออกมาดีกว่าที่ตลาดคาดถึง 22% แรงผลักดันมาจากหลายปัจจัยคือ รายได้และอัตรากำไรขั้นต้นมีการเพิ่มขึ้นดี รวมทั้งสัดส่วนค่าใช้จ่ายขาย-บริหารเทียบกับรายได้ลดต่ำลง
โดยคาดว่ากำไรปี 58 จะเติบโตมาก 24% เป็น 3.4 พันล้านบาท หลังมีการปรับประมาณการปี 58/59 ในอัตราปีละ 5% สาเหตุที่คิดว่ากำไรเพิ่มขึ้นดีคือ ปริมาณคนไข้ต่างประเทศที่เติบโตอย่างแข็งแกร่ง ความซับซ้อนของโรคมีสูงขึ้น รวมทั้งการบริหารต้นทุนต่างๆทำได้อย่างมีประสิทธิภาพ
คงคำแนะนำ ถือ แต่ปรับราคาพื้นฐานขึ้นเป็น 161.00 บาท ซึ่งประเมินด้วยวิธีส่วนคิดลดกระแสเงินสดสุทธฺ (DCF) ด้วย wacc 8.4% และ terminal growth ที่ 3.5%